Kingcharlesinspanieli

Kingcharlesinspanieli (), joka tunnetaan Yhdysvalloissa nimellä englanninkääpiöspanieli () on pienikokoinen englantilainen seurakoirarotu.

 Ulkonäkö 
Kingcharlesinspanieli on vankkarakenteinen, hienostunut pienikokoinen kääpiökoirarotu. Suurimmat ulkonäölliset erot cavalierkingcharlesinspanieliin ovat pienempi koko, lyhyempi kuono ja pyöreämpi kallo. Pää on kupolimainen ja kohtalaisen suuri, otsapenger selvästi erottuva. Kuono on leveä, syvä, neliömäinen ja ylöspäin kääntynyt. Silmät ovat suhteellisen suuret, kaukana toisistaan ja sävyltään tummat. Korvat ovat erittäin pitkät, riippuvat, alas kiinnittyneet ja runsashapsuiset. Säkäkorkeutta ei ole määritelty, mutta painon tulisi vaihdella 3,6–6,3 kg välillä. 

Koiran karva on pitkää ja silkkistä; vähäinen laineikkuus sallitaan, mutta kiharuus luokitellaan virheeksi. Väriltään se voi olla joko black and tan (musta punaruskein merkein), tricolor (kolmivärinen helmenvalkoinen mustin laikuin ja punaruskein merkein), blenheim (helmenvalkoinen kastanjanruskein laikuin) tai ruby (kastanjanpunainen). Sekä blenheimillä että tricolorilla tulisi olla leveä valkea otsapiirto, minkä lisäksi ensiksi mainitulla tulisi olla myös kirkkaan kastanjanpunainen, kolikon kokoinen täplä otsapiirron keskellä. American Kennel Club:n rotumääritelmässä tricoloria kutsutaan nimellä "prinssi Kaarle" (Prince Charles) ja black & tania nimellä "kuningas Kaarle" (King Charles).Official Standard of the English Toy Spaniel. American Kennel Club. Haettu 25.8.2020.

 Luonne ja käyttäytyminen 
Kingcharlesinspanieli on älykäs, lempeä, iloinen ja omistajaansa kiintyvä, joskin hieman pidättyväinen. Ystävällisenä ja hyväluonteisena se sopii mainiosti lasten ja muiden koirien seuraan.

 Alkuperä 
pienoiskuva|Kääpiöspanieleja vuodelta 1915.
Erään teorian mukaan rodun esi-isät olivat japanilaisia tai kiinalaisia kääpiökoiriaKingcharlesinspanieli. Suomen Kääpiökoirat ry. Haettu 24.8.2020., joita tuotiin Englantiin 1500-luvulla. Niitä risteytettiin uudessa kotimaassaan metsästysspanieleiden kanssa, jolloin tuloksena oli itämaisilta koirilta peritty koko ja päänmuoto yhdistettynä spanieleiden rotutyyppiin.Kingcharlesinspanieli. Suomen Kennelliitto, 3.10.2011. Haettu 24.8.2020. Toisen teorian mukaan kääpiöspanielit olisivat kulkeutuneet Aasiaan Espanjasta, jota pidetään varhaisten metsästysspanieleiden alkuperämaana. Aasialaiset koiraharrastajat olisivat sittemmin jalostaneet rotutyyppiä eteenpäin ja vieneet koiriaan Englantiin, Ranskaan ja Italiaan.

Renessanssin aikaisessa Englannissa kääpiöspanielit olivat alun perin ulkonäöltään metsästysspanieleiden pienikokoisia versioita. Ne tunnettiin nimillä Spaniel Gentle ("hellä spanieli") ja Comforter ("lohduttaja"). 1600-luvulla ne olivat useiden brittiläisten aatelistalojen maskotteja. Viktoriaanisella aikakaudella noin 1800-luvulla englantilaisia kääpiöspanieleita alettiin risteyttää aasialaisten kääpiökoirien – luultavimmin japanese chinin ja mopsin – kanssa. Lopputuloksena syntyi rotu, joka tunnetaan nykyisin kingcharlesinspanielina: sillä oli kupolimaisempi pää, litteämpi naama ja lyhyempi kuono kuin alkuperäisellä kuningas Charlesin ajan kääpiöspanielilla. Tämä uusi versio yleistyi niin paljon, että alkuperäinen tyyppi oli vähällä kuolla sukupuuttoon – se on sittemmin elvytetty ja tunnetaan nykyisin cavalierkingcharlesinspanielina.

Suomeen tuotiin ensimmäiset rodunedustajat jo 1900-luvun alussa, mutta populaatio ehti sittemmin hävitä, ja uusia yksilöitä tuotiin vasta 1960-luvulla. Vuonna 1974 perustettiin Kingcharlesinspanieli ry, rotua harrastava yhdistys, joka kuuluu Suomen Kääpiökoirat ry:n alaisuuteenAlajaostot ja jäsenyhdistykset. Suomen Kääpiökoirat ry. Haettu 25.8.2020.

Katso myös
 Cavalierkingcharlesinspanieli

 Lähteet 
Rotumääritelmä (Suomen Kennelliitto, pdf)

 Viitteet 

Luokka:Englantilaiset koirarodut
Luokka:FCI 9 Seurakoirat ja kääpiökoirat
Luokka:Kääpiökoirat
Luokka:Seulonnan keskeiset artikkelit